Hartswater: Inbrekers hang hond glo aan boom op | Netwerk24
Hartswater: Inbrekers hang hond glo aan boom op
Deur Christiaan Cloete 10 Julie 2019 19:11
Die polisie ondersoek ’n inbraak Maandagaand by ’n kerk in Hartswater, waarna ’n hond aan ’n boom in ’n veld daar naby opgehang is en ’n tweede dooie hond in sak gekry is.
Die karkas van die tweede hond was in ’n wit sak by gesteelde goedere in die veld.
Volgens Johan Stoltz, bevelvoerder van die Eenheid vir Gemeenskapsveiligheid (GVE) in Hartswater en omstreke, was die inbraak vermoedelik Maandagaand by die Volle Evangelie-kerk in Korhaansingel.
“Ek verstaan ’n klankstelsel en ander goed is uit die kerk gesteel. Die inbrekers het egter nie ver gekom nie en die goed in ’n veldjie naby die kerk versteek.”
Volgens Stoltz is die honde vermoedelik doodgemaak omdat hulle die inbrekers gepla het.
Soms voel hulle bedreig en los die gesteelde goed iewers en maak hulle uit die voete uit.”
Dit is onbekend aan wie die honde behoort het.
Mario van der Westhuizen, ’n inspekteur van die Dierebeskermingsvereniging in Kimberley, sal Donderdag na Hartswater gaan om ondersoek in te stel.
Volgens kapt. Olebogeng Tawana, ’n polisiewoordvoerder, is niemand nog in verband met die voorval aangekeer nie.
Meer oor: Hartswater | Misdaad | Boom | Inbraak | Hond
4 verdagtes vas ná inbraak in Vredenburg